Stanfordi ülikooli uurijate analüüs näitab, et meid lähima kahekümne aasta vältel ees ootavad kliimamuutused võivad põhjustada suuri põllusaakide vähenemisi Lõuna-Aasias ning Lõuna-Aafrikas.  Teadlaste kalkulatsioonide kohaselt võivad näiteks Lõuna-Aafrika  maisisaagid väheneda aastaks 2030 praeguste tasemetega võrreldes enam kui 30% ning Lõuna-Aasias langevad erinevate põllukultuuride saagid rohkem kui 10%.  Uurimistöö raames kasutati uusimaid kliimamudeleid ja -prognoose, varasemaid tähelepanekuid kliimamuutuste mõjust põllusaakidele ning andmeid analüüsi kaasatud aladel elavate inimeste toitumisharjumustest hindamaks kliimasoojenemise mõju 12 piirkonnale, kus elab enim näljas või näljaohus viibivaid inimesi.  Enamikes uuritud 12st piirkonnast  prognoositi aastaks 2030 keskmiste temperatuuride tõusu 1°C võrra.  Ajakirjas Science tutvustatava uuringu kaasautori Marshall Burke'i sõnul oli üllatav, kui laialdasi muutusi võib kaasa tuua sedavõrd väike keskmiste temperatuuride tõus.  Ta lisas, et kuna paljudes maailma regioonides elavad inimesed juba praegu näljahäda piiril, on põllusaakide vähenemisel 10%-30% võrra neile traagilised tagajärjed.  Kõige rängemini mõjutavad tulevad kliimamuutused Lõuna-Aasiat ja Lõuna-Aafrikat, ent  näiteks Lääne-Aafrika tulevikus osas samasugust selgust ei ole, kuna puudub täpne arusaam sellest, mil moel ja määral globaalne kliimasoojenemine sealset ilmastikku muudab.  USA teadlaste analüüs näitas, et mõned piirkonnad võivad kliimasoojenemisest ka kasu lõigata - nii näiteks peaks see hästi mõjuma nisukasvatusega tegelevatele Hiina teatud regioonidele.  Uurijate sõnul saaks riskipiirkonnas elavate inimeste tulevikuväljavaateid parandada, kui rahvusvaheliste programmide abiga hakataks seal  kasvatama kliimasoojenemise mõjudele vähemtundlikumaid põllukultuure.  Teadlased toonitavad ka, et mingil juhul ei ole  tegemist lokaalsete probleemidega, sest globaalse maailmaturu tingimustes tähendab toidunappus teatud piirkondades toiduhindade tõusu kogu maailmas.    Vaata ka: